Edhem Sirčo

**Edhem Sirčo** (Visoko, 20. septembar 1973 – Visoko, 28. oktobar 2020) bio je rukometni trener, rukometaš i reprezentativac Bosne i Hercegovine u rukometu.

## Biografija 
### Igračka karijera 
Igrao je na poziciji desnog beka, a karijeru je započeo u matičnoj RK Bosni iz Visokog s kojom je kao pionir u sezoni 1997/88. bio prvak SRBiH. Bio je jedan od istaknutijih igrača u toj generaciji koja će činiti okosnicu ekipe RK Bosne koja je krajem 1990-ih bila višestruki rukometni šampion Bosne i Hercegovine i osvajač rukometnog Kupa BiH. Debi za seniorsku ekipu imao je 30. septembra 1989. godine, a tokom svoje karijere je nastupao za matični klub kroz 16 sezona. Igrao je još za sarajevsku RK Bosnu (pet sezona), jednu polusezonu u sarajevskom RK Olimpiku i u nekoliko evropskih utakmica za RK Slogu iz Doboja i RK Izviđač iz Ljubuškog, a igrao je i u Sloveniji, Italiji, Španiji, te Kataru.

U Sloveniji je nastupao za RK Krško, u Italiji za ekipe Pallamano Rubiera Arag i HC Prato, u Španiji za SD Octavio Vigo, a u Kataru kratko za SC Al-Arabi i SC Al-Sadd iz Dohe. Kao igrač je nastupao u 21 godinu od 1989. do 2012. Sezone je često završavao kao jedan od najboljih strijelaca ekipe, a u nekoliko navrata bio je i najbolji strijelac čitavog prvenstva. Posljednji službeni nastup imao je 11. aprila 2012. godine u dresu visočke Bosne. U svojoj igračkoj karijeri više puta je nastupao u EHF Ligi prvaka, EHF kupu i Challenge kupu. Četiri puta je osvojio Prvenstvo i pet puta Kup Bosne i Hercegovine u rukometu. Sa ekipom visočke Bosne je dva puta osvojio titulu prvaka BiH u sezonama 1996/97. i 1998/99. te dva puta titulu prvaka Kupa BiH u sezonama 1995/96. i 1997/98. Ostale titule osvojio je sa sarajevskom Bosnom i to dva puta titulu prvaka BiH u sezonama 2002/03. i 2008/09. te tri puta titulu prvaka Kupa BiH u sezonama 2002/03, 2003/04. i 2008/09.

Za reprezentaciju Bosne i Hercegovine u rukometu odigrao je 75 utakmica, od toga 40 zvaničnih, te 35 prijateljskih, u čijem dresu je postigao 225 golova. U svojoj karijeri za reprezentaciju od 1994. do 2005, po broju nastupa za zauzima osmu, a broju postignutih golova šestu poziciju u sveukupnom poretku. Prvi je rukometaš koji je dostigao 50 nastupa u reprezentaciji, a bio je i dugogodišnji kapiten državne selekcije. Posljednji susret je odigrao u januarskom ciklusu 2005.

### Trenerska karijera 
Pred sami kraj igračke karijere, trenirao je visočku Bosnu u ulozi igrača i trenera, a prvi put je bio samo trener u sezoni 2012/13. Nakon ove sezone se posvetio radu sa omladinskim selekcijama visočke Bosne gdje je za četiri godine ostvario značajne uspjehe vodeći različite generacije igrača do juniorske titule prvaka BiH. U jesen 2017. postaje pomoćni trener Draganu Zovki u seniorskoj ekipi visočke Bosne, a u proljeće sezone 2017/18. preuzima poziciju glavnog trenera. U ovoj sezoni je RK Bosnu vodio do petog mjesta u prvenstvu i do finala Kupa BiH gdje su u Banjoj Luci izgubili protiv domaćina RK Borca rezultatom 22:19. Naredne sezone 2018/19 ekipa je bila jesenji prvak te je regularni dio sezone (prije doigravanja za prvaka) završila na diobi prvog mjesta sa istim brojem bodova kao i RK Gračanica. U doigravanju za prvaka Bosna je izgubila u dvomeču protiv dobojske Sloge, a u Kupu BiH su izgubili od banjalučkog Borca u polufinalu. Nakon ispadanja u doigravanju dobio je otkaz. Nakon toga je postavljen za trenera u RK Vogošća za sezonu 2019/20. te je ostao trener istoimene ekipe u narednoj sezoni 2020/21.

### Smrt 
Posljednji put je vodio svoju ekipu 24. oktobra 2020. u 5. kolu prvenstva u ubjedljivoj pobjedi Vogošće nad Slogom iz Gornjeg Vakufa-Uskoplja rezultatom 27:12.  Preminuo je četiri dana kasnije, u srijedu 28. oktobra 2020. od srčanog zastoja nakon što mu je na treningu pozlilo.

Posthumno mu je dodijeljeno Priznanje za životno djelo u sportu Grada Visoko, a dres sa brojem 11 koji je Sirčo nosio veći dio svoje karijere je povučen iz upotrebe u RK Bosna kao znak dubokog poštovanja prema njegovom velikom doprinosu klubu. Dana 27. augusta 2021. objavljena je monografija *EDO Edhem Sirčo* autora Zdenka Antovića koja sadrži sve bitne detalje vezane za njegov sportski opus. Od 2021. se svake godine tradicionalno održava Memorijalni međunarodni rukometni turnir *Edhem EDO Sirčo* kojeg organizuje *Udruženje Edhem Edo Sirčo* koje je osnovano u cilju očuvanja sjećanja na njega.

## Uspjesi 
;RK Bosna Visoko
* **Prvak Bosne i Hercegovine:** 2
** 1997, 1999.
* **Osvajač Kupa Bosne i Hercegovine:** 2
** 1995, 1998.

;RK Bosna Sarajevo
* **Prvak Bosne i Hercegovine:** 2
** 2003, 2009.
* **Osvajač Kupa Bosne i Hercegovine:** 3
** 2003, 2004, 2009.

## Reference 
## Vanjski linkovi 
* Profil na službenom sajtu EHF-a
*Komemoracija održana u 30. oktobra 2020. u Visokom

Kategorija:Rođeni 1973.
Kategorija:Umrli 2020.
Kategorija:Biografije, Visoko
Kategorija:Bosanskohercegovački rukometaši
Kategorija:Bosanskohercegovački rukometni treneri